ભારતના સહિષ્ણુ વડાપ્રધાન અટલ બિહારી વાજપેયી અનંતની સફરે ઉપડી ગયા છે પરંતુ તેમના જેવા વક્તા ભારતને હવે ક્યારે મળશે તે નિશ્ચિત નથી. હાલના રાજકારણમાં એક બીજાને ઉતારી પાડવાની, બદનામ કરવાની તેમજ હલકાં ચિતરવાની હોડ મચી છે ત્યારે ભારત દેશને બીજા વાજપેયીની જરૂર છે. વાજપેયી જેવા ગુણોથી સભર હોય તેવા નેતા અત્યારના સમયમાં શોધવા મુશ્કેલ છે. તેમના પ્રવચનો ઓનલાઇન સાંભળીને કોઇ યુવા નેતા તૈયાર થાય તો નવાઇ પામવા જેવું નથી. કહેવાય છે કે નવા વાજપેયીની જરૂરિયાત ભાજપને જેટલી છે તેનાથી વધારે કોંગ્રેસને છે. જો પાર્ટીમાં મૂઠી ઉંચેરા માનવીઓ હોય તો તે પાર્ટીને લોકો માન-સન્માન આપી શકે છે. કેમ કે ભાજપ અને કોંગ્રેસ વચ્ચે આજે ભેદરેખા રહી નથી. બન્ને પાર્ટીઓ તેમના ઓરિજનલ સિદ્ધાત વિસરી ચૂકી છે.